《对雪寄一二旧友呈张仲巽宗益运判》
宋代·郑獬

少年喜风雪，走上百尺楼。
买酒不论钱，贳却紫貂裘。
相从尽豪不，楼下系紫骝。
雄心视宇宙，万事叶沉浮。
欲骑凤凰去，肯顾万户侯。
误奏上林赋，白衣对冕旒。
一钓沧海空，遂跨六鳌头。
去年辞紫微，龙节得荆州。
渚宫美游观，绛帐压清流。
风雪不异昔，乱眼玉花稠。
日月翻两车，俄惊十五秋。
故人如飞云，零落不能收。
老意虽未伏，酒量已难投。
吊影对明烛，金樽谁献酬。
隔年得一书，何足解沉忧。
安得缩地术，来此醉相留。
故人不可见，敢忘贫贱游。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。